b'\n_START_ARTICLE_\nTeodora II.\n_START_SECTION_\nDru\xc5\xbeina\n_START_PARAGRAPH_\nTeodora je bila rojena v paflagonski armenski aristokratski dru\xc5\xbeini. Imena njenih star\xc5\xa1ev, drungarija Marina in Teoktiste Florine,  so se ohranila v Teofanu Kontinuatu, nadaljevanju kronike, ki jo je za\xc4\x8del pisati Teofan Spovednik. Nekateri sodobni rodoslovci trdijo, da je bila njena dru\xc5\xbeina povezana z armenskim plemi\xc5\xa1kim klanom Mamikonijan, vendar se tega ne da dokazati z verodostojnimi viri.  Marin je bil domnevno sin Artabazda Mamikonijana, ki je bil poglavar dru\xc5\xbeine v 770. letih..  Artabazd je vodil obse\xc5\xbeen armenski upor proti Abasidskemu kalifatu, ki je do\xc5\xbeivel zlom v bitki pri Bagrevandu leta 775. Po porazu je dru\xc5\xbeina izgubila mo\xc4\x8d in mnogo njenih \xc4\x8dlanov se je zateklo v Konstantinopel. Teofilov vodilni general Manuel Armenec je bil Teodorin stric. Teodora je imela brata Barda in Petrona in sestre Kalomarijo, Sofijo in Ireno, Slednja je bila poro\xc4\x8dena s Sergejem, bratom konstantinopelskega patriarha Fotija.\n_START_SECTION_\nPoroka\n_START_PARAGRAPH_\nLeta 829 je bizantinski prestol nasledil Teofil. Imel je \xc5\xa1estnajst let in bil neporo\xc4\x8den. Naslednje leto je njegova ma\xc4\x8deha Eufrozina priredila predstavo nevest, katere so se udele\xc5\xbeile mo\xc5\xbene  neveste iz celega cesarstva, med njimi tudi Teodora. Na predstavi, ki je potekala maja 830, je bila za cesarjevo nevesto izbrana Teodora. Poroka je bila 5. junija 830 v Hagiji Sofiji. Eufrozina se je po poroki umaknila v samostan in Teodora je postala edina augusta.\n_START_SECTION_\nCesarjeva \xc5\xbeena\n_START_PARAGRAPH_\nZgleda, da se je s Teodoro na dvor preselila tudi njena dru\xc5\xbeina. Brata sta postala dvorna uradnika, sestre pa so se poro\xc4\x8dile z dvornimi aristokrati. V zakonu s Teofilom je rodila pet h\xc4\x8dera in dva sina. Najmlaj\xc5\xa1i sin je bil bodo\xc4\x8di cesar Mihael III.._NEWLINE_Teodora je kljub temu, da je bil njen mo\xc5\xbe ikonoklast, \xc5\xa1e vedno \xc4\x8dastila ikone, ki jih je hranila v svojih prostorih v cesarski pala\xc4\x8di. Eden od njenih dvorjanov naj bi jo zato zato\xc5\xbeil cesarju. Ko je Teofil od nje zahteval pojasnilo, je odgovorila, da se je \xc2\xbbmorda igrala s pun\xc4\x8dkami\xc2\xab. Njeni ikoni, ki ju je pred tem hranila v samostanu  Vatopedi na gori Atos, so od takrat imenovali \xc2\xbbTeodorini pun\xc4\x8dki\xc2\xab in ju so vsako leto razkazovali na Dan pravoslavja.  _NEWLINE_Domneva se, da se je Teodora pri mo\xc5\xbeu zavzela za re\xc5\xa1itev meniha in ikonopisca Lazarja Konstantinopelskega  pred nadaljnjim mu\xc4\x8denjem. Kako sta njuni nasprotujo\xc4\x8di si verski prepri\xc4\x8danji vplivali na njune odnose, ni znano. Teofilovo zdravje se je \xc4\x8dez nekaj let  hitro poslab\xc5\xa1alo in 20. januarja 842 je umrl, star pribli\xc5\xbeno devetindavajset let.\n_START_SECTION_\nRegentka\n_START_PARAGRAPH_\nPo mo\xc5\xbeevi smrti je Teodora postala regentka za svojega sina Mihaela III.. Ukinila  je Teofilovo ikonoklasti\xc4\x8dno  politiko in sklicala cerkveni zbor pod vodstvom patriarha Metodija, na katerem so dovolili globoko spo\xc5\xa1tovanje ikon s podobami Jezusa Kristusa in svetnikov, njihovega obo\xc5\xbeevanja pa ne. Ikonoklasti\xc4\x8dno duhov\xc5\xa1\xc4\x8dino so odstavili. _NEWLINE_Vladala je odlo\xc4\x8dno in razsodno. Ponovno je napolnila dr\xc5\xbeavno blagajno in odvrnila Bolgare od napada na cesarstvo. Med njenim regantstvom se je za\xc4\x8delo energi\xc4\x8dno preganjanje hereti\xc4\x8dnih pavli\xc4\x8danov._NEWLINE_Da bi ohranila svojo mo\xc4\x8d, je namenoma  zanemarjala izobra\xc5\xbeevanje svojega sina. Posledica tega je bilo njegovo pohotno obna\xc5\xa1anje, ki se je razvilo pod vplivom Teodrinega brata Barda in dru\xc5\xbeinske dedi\xc5\xa1\xc4\x8dine._NEWLINE_Teodora je se je trudila spodkopati Bardovo mo\xc4\x8d, vendar ji to ni uspelo. Zaradi spletk proti njemu so jo leta 855 odstavili s polo\xc5\xbeaja regentke in zaprli v samostan Gastria. Po Bardovem umoru, ki ga je zagre\xc5\xa1il Bazilij I., je umrla tudi ona. Z njeno smrtjo je izumrla tudi Amorijska dinastija, ki jo je na vsak na\xc4\x8din posku\xc5\xa1ala ohraniti. _NEWLINE_Pravoslavna cerkev jo je zaradi njene verske gore\xc4\x8dnosti in ukinitve ikonoklazma razglasila za svetnico. Praznuje se  11. februarja.\n_START_SECTION_\nRelikvije\n_START_PARAGRAPH_\nRelikvije sv. Teodore so v katedrali Najsvetej\xc5\xa1ega Teotoka Speliotisa  na Krfu, Gr\xc4\x8dija. Relikvije se vsako leto na nedeljo Zmage pravoslavja (prva postna nedelja)  v procesiji nosijo po mestu.'